钦定古今图书集成/历象汇编/乾象典/第061卷
## 钦定古今图书集成/历象汇编/乾象典/第061卷

| 钦定古今图书集成 历象汇编 第六十一卷 |

| |

第六十一卷目录

星辰部杂录一

乾象典第六十一卷

《易经丰》六二：“丰其蔀，日中见斗。”〈程传〉《斗》，昏见者也。蔀，周
匝之义，用障蔽之物，掩晦于明者也。斗属阴而主运，
平象五以阴柔而当君位，日中盛明之时乃见斗，犹
丰浦大之时，乃遇柔弱之主也。

九三：丰其沛，日中见沫。〈程传〉“《沛》作斾”，幡幔围蔽于内者，
《丰》、沛更甚于蔀也。沫星之微小无名数者，见沫暗之
甚也。

《书经周书洪范》：“庶民惟星，星有好风，星有好雨。日月
之行，则有冬有夏，月之从星，则以风雨。”

《诗经小雅苕之华》：“三星在罶。”〈朱注〉“《罶中》无鱼而水静，但
见三星之光而已。”言饥馑之馀，百物凋耗。

《大雅》云：“汉，瞻卬昊天，有嘒其星。”〈朱注〉“久旱而仰天以望
雨，则有嘒然之明星”，未有雨征也。

《周礼冬官·考工记辀人》：“盖弓二十有八，以象星也；龙
旗九斿，以象大火也；鸟旟七斿，以象鹑火也；熊旗六
斿，以象伐也；龟蛇四斿，以象营室也；弧旌柱矢，以象
弧也。”

《礼记曲礼》：行“前朱鸟而后元武，左青龙而右白虎，招
摇在上，急缮其怒。”〈陈注〉行军旅之出也，朱鸟、元武、青龙、
白虎，四方宿名也，以为旗章。招摇，北斗七星也，居四
方宿之中，《军行法》之作此举之于上，以指正四方，使
戎阵整肃。

《礼运》天，“秉阳垂日星。”〈又〉以四时为柄，以日星为纪。
《尚书考灵曜》：“桑木者，箕星之精。木虫食叶为文章，人
食之，老翁为小童。”

《诗纪历枢》：“蟋蟀在堂，流火西也。”

《春秋运斗枢》，“瑶光星散而为乌，玑星散为鹑，玉衡星
散为鸱。天枢得则鸾集，玉衡星散为鸡，玑星散为雉，
瑶光星散为蔫为雀，玉衡星散为李，璇星散为橘，玉
衡星散为椒，为菖蒲，璇星散而为象，玉衡星散而为
兔，璇星散为姜。”

《春秋说题辞》：“诗者，天文之精，星辰之度。”

“斗星时散精为彘。”“四月生”，应天理。

“槐木”者，虚星之精。

《春秋》“佐助期”，天子法斗，诸侯应宿也。

《春秋纬》：“月丽于毕，雨滂沱。月丽于箕，风扬沙。”

《三坟书》山坟象民星。

《管子四时篇》：“东方曰星，其时曰春，其气曰风，风生木
与骨，其德喜嬴而发出节时，其事号令，修除神位，谨
祷弊梗，宗正阳，治堤防，耕耘树艺，正津梁，修沟渎，甃
屋行水，解怨赦罪，通四方，然则柔风甘雨乃至，百姓
乃寿，百虫乃蕃，此谓星德。星者，掌发为风。”〈又〉西方曰
辰，其时曰秋，其气曰阴，阴生金与甲。其德忧哀，静正，
严顺，居不敢淫佚，其事号令，毋使民淫暴。顺旅聚收，
量民资以畜聚，赏彼群干，聚彼群材，百物乃收，使民
毋怠。所恶，其察所欲，必得我信则克，此谓“辰德。”辰掌
收，收为阴。

《文子上德》篇：“日出星不见，不能与之争光。”〈又〉《百星之
明》，不如一月之光。

《庄子大宗师》篇：“傅说得之，以相武丁，奄有天下，乘东
维，骑箕尾，而比于列星。”

《列御寇篇》：庄子将死，弟子欲厚葬之。庄子曰：“吾以天
地为棺椁，以日月为连璧，星辰为珠玑，葬具岂不备
耶？”

《尸子》：“自井中视星，所见不过数星；自丘上以望，则见
始出也。非明益也，势使然也。”

孙武子《火攻》篇：“凡发火有时，起火有日。时者，天之燥
也；日者，月在箕、毕、翼、轸也。凡此四宿者，风起之日也。”
《荀子解蔽》篇：“瞽者，仰视而不见星辰，不以定有无，用
精惑也。”

《吴越春秋》：吴与越同音共律，上合星宿，下共一理。
《史记·龟策传记》曰：“能得名龟者，财物归之家，必大富，
至千万。一曰北斗龟，二曰南辰龟，三曰五星龟，四曰
八风龟，五曰二十八宿龟。”

《淮南子天文训》：“北斗之神有雌雄，十一月始建于子，
月从一辰，雄左行，雌右行。五月合午谋刑，十一月合
子谋德。太阴所居，辰为厌日，厌日不可以举百事，堪
舆徐行。雄以音知雌故为奇辰，数从甲子始，子母相
求所合之处为合。十日十二辰，周六十日，凡八合。合
于岁前则死亡，合于岁后则无殃。甲戌，燕也；乙酉，齐也。丙午，越也。丁巳，楚也。庚申，秦也。辛卯，戎也。壬子，赵
也。癸亥，胡也。戊戌、己亥，韩也。己酉、己卯，魏也。戊午、戊
子八合天下也，太阴、小岁星、日辰、五神皆合，其日有
云气风雨，国君当之。

“日月之淫”，为精者，为星辰。

《墬形训》“八九七十二，二主偶，偶以承奇，奇主辰，辰主
月，月主马，马故十二月而生。七九六十三，三主斗，斗
主犬，犬故三月而生。三九二十七，七主星，星主虎，虎
故七月而生。”

《本经》训星月之行，可以历推得也。

《齐俗训》：“夫乘舟而惑者，不知东西，见斗极则寤矣。”
《诠言训》：“星列于天而明，故人指之。”

《修务训》：“摄提镇星，日月东行。”而人谓星辰日月西移
者，以大氐为本。

《海内十洲记》，“臣自少及今，周流六天，广陟天光，极于
是矣。未若凌虚之子，飞真之官，上下九天，洞视百万，
北极勾陈而井华盖，南翔太丹而栖大夏，东之通阳
之霞，西薄寒穴之野，日月所不逮，星汉所不与，其上
无复物，其下无复底，臣所识乃及于是，愧不足以酬
广访矣。”

扬子《学行》篇：“视日月而知众星之小也，仰圣人而知
众说之小也。”

《后汉书杨秉传》：“太微积星，名为郎位，入奉宿卫，出牧
百姓。”

《白虎通》：鼗者，震之气也。上应昴星，以通王道，故谓之
“鼗”也。

“君有众民何法？”法天有众星也。

《论衡偶会》篇：“火星与昴星出入，昴星低时火星出，昴
星见时火星伏。非火之性，厌服昴也。时偶不并，度转
乖也。”

《灵宪》三公，在天为三台，九卿为北斗。

《四民月令》：“三月昏，参星夕，杏花盛，桑叶白。”〈又〉《河射角》
堪夜作犁，星没水生骨。

《参同契》，明辨邪正章。“是非历脏法，内观有所思。履行
步斗宿，六甲以日辰。”

《卯酉刑德章》，二月榆落魁，临于卯，八月麦生天。据
酉。

《法象成功章》法象莫大乎天地兮，元沟数万里。河鼓
临星纪兮，人民皆惊骇。〈又〉循斗而招摇兮，执衡定元
纪。〈又〉青龙处房六兮，春华震东卯，白虎在昴七兮，秋
芒兑西酉，朱雀在张二兮，正阳离南午。三者俱来朝
兮，家属为亲侣。

“独断六神之别名。风伯神，箕星也，其象在天，能兴风。
雨师神，毕星也，其象在天，能兴雨。明星神，一曰灵星，
其象在天。旧说曰：‘灵星，火星也，一曰龙星，火为天田’。”
《管辂别传》：清河令徐季龙，字开明，有才机。与辂相见，
共论“龙动则景云起，虎啸则谷风至。以为火星者龙，
参星者虎，火出则云应，参出则风到。此乃阴阳之感”
化，非龙虎之所致也。

《抱朴子内篇》：“命之修短，实由所值，受气结胎，各有星
宿。天道无为，任物自然，无亲无疏，无彼无此也。命属
生星，则其人必好仙道，好仙道者，求之亦必得也。命
属死星，则其人亦不信仙道，则亦不自修其事也。
若忽偶忘守一，而为百鬼所害，或卧而魇者，即出中
庭视辅星，握固守一，鬼即去矣。若夫阴雨者，但止室
中”向北思见辅星而已。

登涉符箓，或问曰：辟山川庙堂百鬼之法？《抱朴子》曰：
“有老君《黄庭中胎四十九真秘符》，入山林，以甲寅日
丹书白素，夜置案中，向北斗祭之，以酒脯，各少少自
说姓名，再拜受取，内衣领中，辟山川百鬼万精，虎狼
虫毒也。”

《枕中书》：“昔二仪未分，溟涬鸿濛，下无山岳，上无列星。”
《古今注》：“吴皇帝有宝剑六，四曰流星。”

《零陵先贤传》：刘先生欲遣周不疑就刘巴学，巴曰：“昔
游荆北，时涉师门，记问之学，不足纪名，犹天之南箕，
虚而不用赐书，乃欲贤甥摧鸾凤之翮，游燕雀之宇，
将何以启明之哉？”

《蜀志》：“星应舆鬼，故君子精敏，小人鬼黠。”

郫江上西有永平桥。长老传言李冰造七桥，上应七
星。故世祖谓吴汉曰：“安军宜在七星间。”

《湘中记》：“宿当轸翼，度应机衡，故曰衡山。”

《拾遗记》：“指星麦，四月火星出，麦熟而获之。”

员峤西有星池千里，池中有神龟，八足六眼，背负七
星日月八方之图，腹有五岳四渎之象，时出石上，望
之煌煌如列星矣。

须弥山对七星之下，出碧海之中。

《金楼子》，“星如玉李，月上金波。”

《颜氏家训》：“日为阳精，月为阴精，星为万物之精，儒家
所安也。星有坠落，乃为石矣。”精若是石，不得有光，性
又质重，何所系属？一星之径，大者百里，一宿首尾，相
去数万，百里之物，数万相连，阔狭从斜，常不盈缩。又星与日月，形色同尔，但以大小为其等差。然而日月
又当石也，石既牢密，乌兔焉容？石在气中，岂能独运？
日月星辰？若皆是气，气体轻浮，当与天合。往来环转，
不得错违。其间迟疾，理宜一等。何故日月五星二十
八宿，各有度数，移动不均，宁当气坠，忽变为石？
《隋书礼志》：“乾象辇，羽葆圆盖，画日月五星二十八宿。”
《酉阳杂俎》：“旧说野狐名紫狐，夜击尾火出将为怪，必
戴髑髅拜北斗。髑髅不坠，则化为人矣。”

何讽于书中得一发卷规四寸许，如环而无端。方士
曰：“此名《脉望》，蠹鱼三食神仙字，则化为此。”夜从规中
望，星星立降。

燕公常读其《夫子学堂碑颂》头自“帝车”至“太甲”四句
悉不解。访之一公，一公言：“北斗建午，七曜在南方。有
是之祥，无位圣人当出。”华盖巳下。卒不可悉。

《杜阳杂编》：“大轸国贡重明枕、神锦衾、碧麦、紫米。云其
国在海东南三万里，当轸宿之位，故曰大轸国。”
《因话录》“秘书省内有落星石。”

《嘉话录》：“五星恶浮图佛像”，今人家多图画五星，杂于
佛事，或谓之“禳灾，真不知也。”

《云仙杂记》：“人能尽数天星，则遍知棋势。”

《续博物志·律历志》云：“角一十二度，亢九，氐十五，房五，
心五，尾十八，箕十一，斗二十六，牛八，女十二，虚十，危
十七，营室十六，壁九，奎十六，娄十二，胃十四，昴十一，
毕十六，觜二，参九，井三十三，鬼四，柳十五，星七，张十
八，翼十八，轸十七。”此三百五度二十八宿之度也。
丑为星纪，初斗十二度，终于婺女七度。子为元枵，初
婺女八度，终于危十五度。亥为《娵觜》。初危十六度，终
于奎四度。戌为降娄。初奎五度，终于胃六度。酉为大
梁。初胃七度，终于毕十一度。申为实沈。初毕十二度，
终于井十五度。未为鹑首。初井十六度，终于柳八度。
午为鹑火。初柳九度，终于张十七度。巳为鹑尾。初张
十八度，终于轸十一度。辰为寿星。初轸十二度，终于
氐四度。卯为大火，初氐五度，终于尾九度。寅为析木，
初尾十度，终于斗十一度。

八分二十八宿，为十二次。《晋灼》曰：“太岁在四仲，则岁
行三宿；太岁在四孟四季，则岁行二宿。二八十六，三
四十二，而行二十八宿，十二岁而周天。”是岁星年行
一次也。

二十八宿，为其有二十八星当度，故立以为宿，推测
者多变。如毕有十七度、半觜半度，星既不当度，自不
当用为宿星。度皆以赤道为法。黄道则有邪有直，与
赤道不等。

《月令》曰：“椒是玉衡星精，服之身轻。”

《尚书故实》某经云：“佛教上属鬼宿。”盖鬼神之事，鬼暗
则佛教衰矣。吴先生尝称有《灵鬼录》，佛乃一灵鬼耳。
《兼明书》郑康成云：“北斗天皇大帝，其精生人。凡称皇
者，皆得天皇之气。”又云：“五帝者，仰合五帝座星也。”
郑康成以黄帝、少昊、颛顼、帝喾、唐尧、虞舜为五帝六
人，而云五帝者，以其俱合五帝座星也。

《化书》“伏虺者，必役五星之精。苟役不至，虺何以伏。”
乐府古题星名，据《天文志》所载也。

《北梦琐言》：黄箓坛场，辰星备位。顾云博士为高燕公
草斋词云：“天静则星辰可摘。”奇险之句，施于至敬可
乎。

《玉溪编事》：“南诏以十二月十六日谓之星回节，日游
于避风台，命清平官赋诗。”

《闻见后录》：或谮胡宿于上曰：“宿名当为去声，乃以入
声称，名尚不识，岂堪作词臣？”上以问宿，宿曰：“臣名归
宿之宿，非星宿之宿。”谮者又曰：“果以归宿取义，何为
字拱辰也？”故后易字武平。

《易潜虚》：“众星拱极，万矢凑的，必不可易。”

《懒真子》二十八宿，今《韵略》所呼与世俗所呼往往不
同。《韵略》宿音绣，亢音刚，氐音低，觜音訾，皆非也。何以
言之？二十八宿谓之二十八舍，又谓之二十八次，次
也，舍也，皆有止宿之意。今乃音“绣”，此何理？《尔雅》云：“寿
星角亢也。”注云：“数起角亢，列宿之长，故有高亢之义。”
今乃音刚，非也。《尔雅》：“天根氐也。”注云：“角亢下系于氐”，
若木之有根。其义如《周礼》“四圭有邸”，《汉书》“诸侯上邸”
之邸，音低误矣。西方白虎而觜参为虎首，故有觜之
义，音訾误矣。彼《韵略》不知，但欲异于俗，不知害于义
也。学者当如其字呼之。

仆友司马文季朴极知星，尝云：“《前汉·天文志》，牵牛为
牺牲，其北河鼓大星上将，左右星左右将”，此说非也。
且何鼓乃牵牛也，今分为二，则失之矣。《尔雅》云：“何鼓
谓之牵牛。”注云：“今荆楚人呼牵牛为檐鼓。”檐者何也？
盖此星状如鼓，左右两星若檐鼓之状，故谓之何鼓。
何者，如何天之休之何人但见何鼓在天潢之间，故
《易》谓“河”，非也；

“夜梦神官与我言，罗缕道妙角与根。提携陬维口澜
翻，百二十刻须臾间。”右退之《记梦诗》，殊为难解。仆尝
考之，此乃言二十八宿之分野也。《尔雅》曰：“寿星，角亢也。”注云：“数起高亢，列宿之长。”又曰：“天根，氐也。”注云：“下
系于氐，若木之有根，娵訾之口。营室，车壁也。”注云：“营
室东壁星，四方似口，故以名之。”所谓百二十刻者，盖
浑天仪之法，二十八宿从右逆行，经十二辰之舍次，
每辰十二刻，故云“百二十刻。”

“南方朱鸟。”盖未为鹑首，午为鹑火，巳为鹑尾，天道左
旋，二十八宿右转，而朱鸟之首在西，故先曰未，次曰
午，卒曰日也。然南方七宿之中，四宿为朱鸟之象。《汉？
天文志》，“柳为鸟喙，星为鸟颈，张为鸟嗉，翼为鸟翼。”或
问朱鸟而独取于鹑，何也？仆对曰：朱鸟之象，止于翼
宿而不言尾，有似于鹑，故以名之。然谓之鹑尾者，尝
问元城先生，先生曰：“盖以翼为尾云。”故甘氏《星经》云：
“鸟之𩰚竦其尾，鹑之𩰚竦其翼。”以此知之。
仆尝问元城先生：“先儒注《太元经》，每首之下，必列二
十八宿，何也？”先生曰：“周天二十八宿，三百六十五度
四分度之一，而《太元经》凡七百二十九赞，乃此数也。
世言五角六张”，谓五日遇角宿，六日遇张宿，此两日
作事多不成，然一年之中不过三四日。绍兴癸丑岁
只三日，四月五日角，七月二十六日张，十月二十五
日角，多不过四日。他皆仿此。

《梦溪笔谈》：“天魁者，斗魁第一星也。斗魁第一星抵于
戌，故曰天魁。”从魁者，斗魁第二星也，斗魁第二星抵
于酉，故曰“从魁。”

皇祐中，礼部试《玑衡正天文之器赋》，举人皆杂用浑
象事，试官亦自不晓，第为高等。汉以前皆以北辰居
天中，故谓之极星。自祖亘以玑衡考验天极不动处，
乃在极星之末，犹一度有馀。熙宁中，予受诏典领历
官，杂考星历，以玑衡求极星。初夜在窥管中，少时复
出，以此知窥管小，不能容极星游转，乃稍稍展窥管
候之，凡历三月，极星方游于窥管之内，常见不隐，然
后知天极不动处，远极星犹三度有馀。每极星入窥
管，别画为一图，图为一圆规，乃画极星于规中。其初
夜、中夜、后夜所见，各图之，凡二百馀图。极星方常循
圆规之内，夜夜不差。

东坡《志林》：退之诗云：“我生之辰，月宿直斗。”乃知退之
磨蝎为身宫，而仆乃以磨蝎为命，平生多得谤言，殆
是同病也。

“月犯少微”，吴中高士求死不得，人之好名有甚于生
者。

玉川子作《月蚀诗》云：“岁星坐福德，官爵奉董秦。忍使
黔娄生，覆口无衣巾。”

《物类相感志》：“辅星，北斗星柄第二星旁一小星，人若
不见此星者，死不久。”《杂俎》中说，曾有人不见，数月而
死。

“地之将动，《钩钤》开”钤，即房星上垂二星。若磔开则始
震盛，张大则动，渐合则止。

《后山诗话》：韩退之上尊号表曰：“析木天街，星宿清润；
北岳毉闾，神鬼受职。”曾子《贺赦表》曰：“钩陈太微，星纬
咸若。昆仑渤澥，涛波不惊。”世莫能轻重之也。后当有
知之者。

《毛诗名物解三五历》曰：“星者，元气之精，盖积气之中
有光耀者也。星，精也；月，魄也；云，魂也。”《释名》曰：“祭雨曰
升，祭星曰布。升取其气之升也，布取其象之布也。《书》
曰：‘卿士惟月，庶人惟星’。”言卿士之证，月是也；庶人之
证，星是也。月之好恶，从星而已。故月之从星，则以风
雨。《诗》曰：“月离于毕，俾滂沱矣。”此之谓也。盖役久病于
外，则天下幸乱，卿士下比于民，莫肯念难，适能使难
滋大而已，故是《诗》取譬如此。《诗》曰：“嘒彼小星，三五在
东”，众无知者。三心五噣，四时更见，日月夫妇之象也。
则三星以况侄娣，而小星当贱妾矣。盖诸侯一娶九
女，侄娣与嫔而八，故《诗》正以三五况之。三星以春见
于东方，最先见者；五噣以冬见于东方。最后见者，贱
妾之进御于君也，犹之小星，随此三五，先后更见于
天。不见陵掩，则以夫人之惠下故也。然进御之法，侄
娣两两当夕，故《诗》又以参昴况之。参、昴，二星也，而又
皆西方之星，其在于东，则以夕并见，而小星随焉。夫
月也，大星也，小星也，各以其分夜见于天，则夫人惠
及贱妾，岂特人事而已哉！《尧典》春曰“日中星鸟”，夏曰
“日永星火”，秋曰“宵中星虚”，冬曰“日短星昴。”或言星鸟，
或言星火，或言星虚，或言星昴，相备也。盖圣人南面
视四星之中，言星鸟则以见四星之形也，言星火则
以见四星之次也。先儒以为四方七宿，各成一形，东
方成龙，西方成虎，前成鸟形，后成龟形，所谓在天成
象，在地成形是也。《传》曰：“龟与蛇交，谓之元武。”则元武
七星，室壁具龟蛇之形，不独成龟形而已。以今垂象
考之，虚危前以象蛇，室壁象龟，梓慎所谓“宋、郑其饥
乎？今蛇乘龙”是也。蛇盖虚危之星。《考工记》曰：“龙旗九
斿，以象大火也；鸟旟七斿，以象鹑火也；熊旗七斿，以
象伐也；龟蛇四斿，以象营室也。”四斿变言龟蛇，亦以
元朔道之所在。龟蛇相成，异乎三方，不可谓之龟旐
故也。《尔雅》曰：“氐，天根也。”《国语》曰：“天根见而水涸，本见而草木节解，驷见而陨霜，火见而清风戒寒。”天根，亢
也。本，氐也；驷，房也。火，心也。《尔雅》曰：“营室谓之定。”《传》曰：
“营室之中，土功其始。”说以为定，昏见而中，然后可以
营建宫室，故亦谓之营室。《诗》曰：“定之方中，作于楚宫。
揆之以日，作于楚室”是也。《传》曰：“度日出入，以知东西。
南视定北准极，以正南北。”谓之营室，又非定，取其时
而已。《礼运》曰：“日星以为纪，故事可列也。”盖以为龙见
而雩，水昏见而栽，若此之类，所谓日星为纪者也。
北斗七星，辅一星，一至四为魁，五至七为杓，所以运
量万物，《庄子》所谓“维斗得之，终古不忒”者也。斗有环
域。《太元》曰：“斗一南而万物盈，斗一北而万物虚。”言物
丰于𫄸，夏秏于元冬，随斗转从而已。《鹖冠子》曰：“斗运
于上，事立于下，斗指一方，四寒俱威。”此之谓也。《易》曰：
“丰其蔀，日中见斗。”又曰：“丰其沛，日中见沫。”沫盖星之
激者。之辅星，理或然也。孔子曰：“丰其蔀”，位不当也。
“日中见斗，幽不明也。”然则日中见斗，尚非所宜，日中
见沫，尤非所宜也。盖三应上，非所宜应而应焉，非所
宜应而应焉，此昏所以更出于四也。《诗》曰：“曾孙维主，
酒醴维濡。酌以大斗，以祈黄耇。”罍取象于雷，斗取象
于斗，《燕礼》曰：“王燕则宰夫为献主”，臣莫敢与君亢礼。
今此曾孙维主，更以大斗酬之，则以尊事。黄耇非礼
之正也。非礼之正，则亦所以为厚也。《郊特牲》曰：“郊之
祭也，大报天而主日。”主日则明王者不敢主天，与《膳
夫》《燕主》同义。

《黄氏笔记》：“北斗垣内星，南斗二十八宿之一宿，羽流
列祠为二斗”，非也。南斗于次为星纪，在正北，人以其
见必于南，故谓之南斗，以别北斗耳。若所谓斗覆为
丰年者，乃天巿垣之斗斛星，又非此二斗也。

《竹坡诗话》：凡诗人作语，要令事在语中而人不知。余
读太史公《天官书》：“天一，枪棓矛盾动摇角，大兵起。”杜
少陵诗云：“五更鼓角声悲壮，三峡星河影动摇。”盖暗
用迁语，而语中乃有用兵之意，诗至于此，可以为工
也。

《六经奥论》《天文总辨》。愚尝传九章之秘术，得钩股之
法，参考《灵台》之章，推测仪象之度，而获睹一书。所谓
“鬼料窍”者，有历代诸史志之所未载，古今诸图像之
所未述。使李淳风得之，必志于晋；使于志宁得之，必
志于隋；使我朝刘羲叟得之，必志于宋。是书出于隋，
传于唐，至于我朝，始入司天监。术家秘之，不显其名，
目之以“鬼料窍”，世之得见者鲜矣。其实则一《步天歌》
也。《唐书》以为王希明所作，而实非希明也。隋有丹元
子，隐士之流也，作其歌，没其名。至唐希明则引汉晋
二志以释之，而非出于希明也。是书一出，汉晋二志，
号为精天文者，皆未足以尽天文。何也？盖古今天文
志徒有星名，而大小未得其象；古今天文图徒有星
形，而远近未得其信，如《步天歌》则句中有图，言下见
象，不言休祥，而深知休祥者，郑夹漈先生尝得其书
而读之，于时素秋无月，清夜如水，长诵一语，凝目一
星，不三四夜，一天星斗尽萃其胸中矣。夫不使志于
晋、志于隋、志于唐，而独传于我宋者，则我朝一代之
大典，不待蔡邕作于汉，刘知几作于唐，而笔削已定
矣。

《容斋随笔》：今人梅花诗词多用“参横”字，盖出柳子厚
《龙城录》所载赵师雄事。然此实妄书，或以为刘无言
所作也。其语云：“东方已白，月落参横。”且以冬半视之，
黄昏时参已见于丁夜则西没矣，安得将旦而横乎？
秦少游诗：“月落参横画角哀，暗香消尽令人老。”承此
误也。唯东坡云：“‘纷纷初疑月挂树，耿耿独与参横昏’。
乃为精当。”老杜有“城拥朝来客，天横醉后参”之句，以
全篇考之，盖初秋所作也。

宋苍梧王当七夕夜，令杨玉夫伺织女渡河，曰：“见当
报我，不见当杀汝。”钱希白《洞微志》载苏德哥为徐肇
祀其先人，曰：“当夜半可已。”盖俟鬼宿渡河之后。翟公
巽作《祭仪》十卷云：或祭于昏，或祭于旦，皆非是。当以
鬼宿渡河为候，而鬼宿渡河常在中夜，必使人仰占
以俟之。叶少蕴云：公巽博学多闻，援证皆有据，不肯
“碌碌同众，所见必过人。”予按，天上经星，终古不动，鬼
宿随天西行，春昏见于南，夏晨见于东，秋夜半见于
东，冬昏见于东。安有所谓渡河及常在中夜之理？织
女昏晨，与鬼宿正相反，其理则同。苍梧王荒悖小儿
不足笑。钱、翟、叶三公，皆名儒硕学，亦不深考如此。杜
诗云：“牛女漫愁思，秋期犹渡河。牛女年年渡，何曾风
浪生。”梁刘孝仪诗云：“欲待黄昏至，舍娇浅渡河。”唐人
七夕诗皆有此说，此自是牵俗遣词之过。故杜老又
有诗云：“牵牛出河西，织女处其东。万古永相望，七夕
谁见同？神光竟难候，此事终朦胧。”盖自洞晓，其实非
他人比也。

《容斋续笔》：天生对偶，如“北斗七星三四点，南山万寿
十千年”之类是也。

《容斋三笔》：律书引二十八宿，谓柳为注，毕为浊，昴为
留，亦见于《毛诗注》及《左氏传》。如《诗》谓营室为定星也《容斋四笔》《二十八宿》，宿音秀，若考其义，则正当读如
本音。尝记前人有说如此。《说苑辩物篇》曰：“天之五星，
运气于五行。所谓宿者，日月五星之所宿也。”其义昭
然。

《读书》“隅见”字亦有义。田家耕用亥日，盖亥日之地直
上是天仓星以建辰，月祭灵星以求农耕，灵星是天
田星，在于辰位，故农字从辰。

《释常谈》：“兄弟不和，夫妇不睦，皆谓之参商”也。《左传》曰：
“昔高辛氏有二子，长曰阏伯，次曰实沉，居于旷林，皆
不相善，日寻干戈，以相征讨。后帝不臧，迁阏伯于商
丘，主辰星；迁实沉于大夏，主晋星。故谓之参商。”
《读书杂钞》：“星有好风，星有好雨。《洪范注》止言箕好风，
毕好雨。”《月令正义》乃谓：按郑注《洪范》，中央土气为风，
东方木气为雨。箕属东方木，木克土，尚妃之所好，故
“箕星好风。”西方金气为阴，克东方木，木为妃，《毕》属西
方，尚妻之所好，故好雨也。谓孟春行秋令，申气乘寅，
两相冲破，申来逆寅，寅为风，风之被逆，故为焱风；寅
往破申，申为雨，雨之被逆，故为“暴雨。”

《西溪丛语》：谚云：“干星照湿土，来日依旧雨。”王建《听雨》
诗云：“半夜思家睡里愁，雨声落落屋檐头。照泥星出
依然黑，淹烂庭花不肯休。”

《八师经》：“吾闻佛道厥义弘深，巍巍堂堂，犹星中月。”
《云麓漫抄》：“翟公撰祭仪，谓或祭于昏，或祭于旦，非是，
当以鬼宿渡河为候，其意出于洞微志返魂香事，是
舍三代圣人之说，取不根之言，可乎？”

汉都城纵广各十五里，周六十五里，十二门，八街九
陌。城之南北曲折，有“南斗”、“北斗”之象。

《悦生随抄》：尝见龙颈骨中髓皆是白石，虎目光落地
亦成白石，星光气也，落则成石，万物变化，不可以一
概断。

《玉海》：“唐虞二典，商盘周诰之文，垂裕万世，炳若日星。”
〈又〉箕宿祃牙，狼星敛角。

《云烟过眼录》：“金冠一甚大，并𫖯仰簪，共用黄金二十
五两，前为北斗，后为南斗，每面嵌紫金捺子五粒，斗
星皆大锐，珠大如弹者为之。通计大白珠三十四粒，
𫖯仰如意，簪亦嵌大珠。”

《感应经》枭避星名。〈注〉《周礼》：“哲簇氏掌覆妖鸟之巢。以
方书十日之号，十有二辰之号，十有二月之号，十有
二岁之号，二十有八星之号，县其巢上则去之。”
《桂海岩洞志》：栖霞洞在七星山。七星山者，七峰位置
如北斗，又一小峰在傍，曰辅星。

《云谷杂记》：《史记·周纪》：“‘武王上祭于毕’。马融云：‘毕，文王
墓地名也’。司马真索隐曰：‘按文有上字，当作毕星’。”予
按，《后汉·苏竟传》：“毕为天下主，网罗无道之君。故武王
将伐纣，上祭于毕，求天助也。”据此，则毕为毕星甚晓。
然马融墓地之说非矣，惜乎《索隐》不能引此为证。
《癸辛杂识》七夕牛女渡河之事，古今之说多不同，非
惟不同，而二星之名莫能定。《荆楚岁时记》云：“黄姑织
女时相见。”太白诗云：“黄姑与织女，相去不盈尺。”是皆
以牵牛为黄姑。然李后主诗云：“迢迢牵牛星，杳在河
之阳。粲粲黄姑女，耿耿遥相望。”若此则又以织女为
黄姑，何耶？然以星历考之，牵牛去织女，隔银河七十
二度，古诗所谓“盈盈一水间，脉脉不得”语，又安得如
太白相去不盈尺之说？又《岁时记》则又以黄姑即河
鼓。《尔雅》则以河鼓为牵牛。又焦林《大斗记》云：“天河之
西，有星煌煌，与参俱出，谓之牵牛。天河之东，有星微
微在氐之下，谓之织女。”《晋天文志》云：“河鼓三星，即天
鼓也。牵牛六星，天之关梁。”又谓之星纪。又云：“织女三
星，在天纪东端，天女也。”《汉天文志》又谓织女，天之贞
女。其说皆不一。至于渡河之说，则洪景卢辨析最为
精当。盖渡河乞巧之事，多出于诗人及世俗不根之
论，何可尽据，然亦似有可怪者。杨缵继翁大卿倅湖
日，七夕夜，其侍姬田氏及使令数人露坐至夜半，忽
有一鹤西来，继而有鹤千百从之，皆有仙人坐其背，
如画图所绘者，彩霞绚粲，数刻乃没。杨卿时已寝，姬
急报，起而视之，尚见云气纷郁之状。然则流俗之说，
亦有时而可信耶？

伯机云：“扬州分野，正直天市垣，所以两浙之地，巿易
浩繁，非他处之比。”此说甚新。又术者云：“近世乃下元
甲子用事，正直天巿垣，所以人多好巿井谋利之事。”
《宾退录》：汉建安二十四年，吴将吕蒙病，孙权命道士
于星辰下为请命醮之法，当本于此。顾况诗：“飞符超
羽翼，焚火醮星辰。”姚鹄诗：“罗磴静攀云共迥，雷坛当
醮月孤明。”李商隐诗：“通灵夜醮达清晨，承露盘晞甲
帐春。”赵嘏诗：“春生药圃芝犹短，夜醮斋坛鹤未回。”醮
之礼至唐盛矣。隋炀帝诗：“迥月回三洞，清心礼七真。”
马载诗：“三更礼星斗，七七服丹霜。”薛能诗：“符咒风雷
恶，朝修月露清。”此言朝修之法也。然陈羽《步虚词》云：
“汉武清斋读鼎书，内官扶上画云车。‘坛上月明宫殿
闭，仰看星斗礼空虚’。”汉武帝时已如此。

而后万物以之而为生，万物以之而为生，是故为万
物之主宰矣。

紫色，乃水火阴阳相交，既济流通之义也。故天曰：
“紫宫”，又曰“紫微”者，紫宫微妙之所也。是以天子之居
亦曰“紫宸”，面南拱北之情合矣。

“雁生北方，秋自北而南，春自南而北，盖历七政所行，
以顺其情。”夫“秋分已后，循昴、毕、觜、参之位；春分已后，
循房、心、尾、箕之位，得乎右转之气。实阴鸟而称阳
北斗。”北而得七，为火之成数。“南斗”位南而得六，为
水之成数。此乃“阴阳精神交感”之义也。

天者金之体，星者金之精。气降于天则为雨，气出于
地则为泉。

罗㬋计，都为天之首尾，逆行于天，与天同道故也。
北斗居亥，以亥为正，天门三合临卯未，故以陀罗擎
羊当之。卯为春木旺乡，故陀罗托桃花。未为羊，故擎
羊托羊首也。又斗位于北，所理在于天南，故使者有
擎羊陀罗之像。盖陀罗托桃花者，桃之为物，花实俱
赤，文明离午之义也，擎羊托羊首者，未肖也，斯所以
寓意在焉。又陀罗。花名。故在手托之，犹擎羊之托羊
首也。

《贵耳集》：徐肇祀其先人曰：“当夜半可祭盖”，俟鬼渡河
之后，作《祭仪》十卷云：或祭于昏，或祭于旦，皆非所以
鬼宿渡河为候。而鬼宿渡河之后，作《祭仪》十卷云：“或
祭常在中夜，必使人仰占俟之。”叶少蕴云：“公巽博学
多闻，援证有据，必不妄发。”惟洪文敏不然其说，但载
牛女渡河之说，用少陵诗。或者又曰：“鬼渡萧关则祭”
二者当与知礼者质之。

天道尚左，星辰左转。

《游宦纪闻》：“沅芷黎溪砚，紫者类端石而无眼，有金束
腰、眉子绞，间有润者。其初甚发墨，久而复滑，或磨以
细石，乃仍如新。有色绿而花纹如水波者，有色黑而
金星者，有生自然铜于石中，琢以为北斗、三台之类
者。”

《墨庄漫录》：“杜甫有云：‘星落黄姑渚，秋辞白帝城’之句，
说者但见古诗云：‘东飞伯劳西飞燕，黄姑织女时相
见’。意谓姑乃牵牛，然不见其所出，不晓黄姑之说。故
杨亿大年《荷花诗》云：‘舒女清泉满，黄姑别渚通’。”刘筠
子仪《七夕诗》云：“‘伯劳东翥燕西飞，又报黄姑织女期’。
大年和云：‘天孙已度黄姑渚，阿母还来汉帝家’。”皆用
此事。予后读纬书，始见引张平子《天象赋》云：“河鼓集
军以嘈囋。”张茂先、李淳风等注云：“河鼓三星，在牵牛
星北，主军鼓盖，天子三军之象。昔传牵牛织女见此
星是也。”故《尔雅》何鼓谓之牵牛。又古诗云：“东飞伯劳
西飞燕，黄姑织女时相见。”黄姑即河鼓也，音讹而然。
今之学者，或谓是列舍牵牛而会织女，故于此析其
疑。又张茂先《小家赋》曰：“九坎至牵牛，织女期河鼓。”石
炼注云：“河鼓星在牵牛北，天鼓也，主军鼓，主𫓧钺。”李
淳风云：“自昔相传，牵牛织女，七月七日相见者，乃此
星也。”予因此始知黄姑乃河鼓，为牵牛之别名。昔人
云“开卷有益”，信然。

《鼠璞》：六曹尚书用星履，曳履，熟事也。二出处皆不可
用。汉郑崇为尚书仆射，曳革履，上曰：“我识郑尚书履
声。”乃仆射事。唐韦见素为吏部侍郎，杜甫诗曰：“持衡
留藻鉴，听履上星辰。”乃吏部侍郎事。

今以六曹尚书为文昌。按《天官书》：“斗魁戴匡六星曰
文昌宫，上将、次将、贵相、司命、司禄、司灾。”《后汉志》谓：出
纳王命，敷奏万机，乃文昌天府。李固云：“尚书犹天之
北斗，令及左丞总领纲纪；仆射、右丞分掌廪谷。”是也。
汉又有录尚书事，令、录、仆、丞总以尚书言之，即今尚
书省，古纳言职也。本朝令、录不置，有二仆、二丞。自更
官制，以左右仆射、左右丞为宰执，即中兴后之左、右
相及参政。六曹分职，既非尚书省长贰，迺称曰“文昌”，
是文昌宫之将相，反为列曹之属矣。

《酒谱》：酒三星在女御之侧，后世为天官者或考焉。予
谓星丽乎天，虽自混元之判则有之，然事作乎下而
应乎上，推其验于某星，此随世之变而著之也。如宦
者坟墓、弧矢河鼓，皆太古所无，而先有是星推之，可
以知其类。

《木经》望筒：昼望以筒指南，令日景透北；夜望以筒指
北，于筒南望，令前后两窍内正见北辰极星，然后各
垂绳坠下，记望筒两窍心于地以为南则四方正
席。上腐谈二十八宿有房，日兔毕月乌。《丹书》云：“乌月
兔”，盖谓日月之交也。《易》以离为日，阳中有阴也；坎为
月，阴中有阳也。

《燕石集》：“七夕前数日，种麦于小瓦器，为牵牛星之神，
谓之‘五生盆。